Божић, VI Омладина седне те бадњаке чува
Божић

VI.

Омладина седне те бадњаке чува,
А на пољу зима, хладан ветар дува; 
Опирућ’ се вихра страховитом бесу 
Попуцкују греде, димњаци се тресу.

Натуштено небо као море сиње,
На сухо се грање нанизало иње. 
Потмули вихари звижде с преда, с бока; 
Вејавица не дâ отворити ока.

Завејани пути, завејане стазе,
Сметови с планина у долину слазе;
На све стране пири, мрзне се и леди — 
Ћоравица Анђа на престолу седи.

И док с’ тако мрзну и Дунав и Сава,
У смлаченој соби пријатно се спава. 
Жижа гори — сенке дижу се до греде,
А на топлом банку Цица-маца преде.

Напомене 

 Ова песма је први пут објављена у Жубори и Вихори, стр. 157

Извори 

 Милорад П. Шапчанин: Целокупна дела, Књига друга, страна 31-32. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин